《题若水临周昉画，用虞先生韵》
元代·张昱

一片行云出画檐，东风吹恨满眉尖。凌波鹄峙尘生步，舞镜鸾回月照奁。

杨柳绿肥羞袅娜，樱桃红熟妒香甜。风流更有惊人处，呼下丹青语未淹。

作者简介：元明间庐陵人，字光弼，号一笑居士，又号可闲老人。历官江浙行省左、右司员外郎，行枢密院判官。晚居西湖寿安坊，屋破无力修理。明太祖征至京，厚赐遣还。卒年八十三。有《庐陵集》。